സ്വച്ഛ് ഭാരത് മിഷന് രണ്ടാംഘട്ട മാര്ഗനിര്ദേശങ്ങള് നടപ്പിലാക്കുന്നു, 300 ഗ്രാമ പഞ്ചായത്തുകള് ഒഡിഎഫ് പ്ലസ് ആകും കൊല്ലം: സ്വച്ഛ് ഭാരത് മിഷന്റെ ഗ്രാമീണ് രണ്ടാംഘട്ട മാര്ഗനിര്ദേശങ്ങള് നടപ്പിലാക്കുന്നു. പദ്ധതി പ്രകാരം 202122 ല് ഒഡിഎഫ് പ്ലസ് വെളിയിട വിസര്ജ്ജന വിമുക്തം ആക്കുന്നതിന് സംസ്ഥാനത്ത് 500 വില്ലേജുകള് ഉള്പ്പെട്ട 300 ഗ്രാമ പഞ്ചായത്തുകളില് നടപടികള്ക്ക് തുടക്കം കുറിച്ചു. കേന്ദ്രസര്ക്കാര് അംഗീകരിച്ച വാര്ഷിക കര്മ പദ്ധതി പ്രകാരം 2021 ഒക്ടോബര് രണ്ടിനകം ഈ പഞ്ചായത്തുകളെ ഒഡിഎഫ് പ്ലസ് ആയി പ്രഖ്യാപിക്കണമെന്നാണ് നിര്ദ്ദേശം. ഇതിനായി നിശ്ചയിക്കപ്പെട്ട ഗ്രാമ പഞ്ചായത്തുകള്ക്കുള്ള നിര്ദ്ദേശങ്ങള് പുറപ്പെടുവിച്ചു. സ്പെഷല് സെക്രട്ടറി ആര്.എസ്. കണ്ണനാണ് നിര്ദ്ദേശങ്ങള് നല്കിയത്. ഗ്രാമങ്ങളില് പൊതു ശൗചാലയം കൃത്യമായ പരിപാലനത്തോടു കൂടി ഉറപ്പാക്കുക, സ്കൂളുകള്, പഞ്ചായത്ത് ആസ്ഥാനങ്ങള്, അങ്കണവാടികള് എന്നിവയില് പുരുഷനും സ്ത്രീക്കും പ്രത്യേകമായി ഉപയോഗ യോഗ്യമായ ശൗചാലയങ്ങള് ഉണ്ടെന്ന് ഉറപ്പു വരുത്തുക, എല്ലാ വീടുകളിലും ഉപയോഗ യോഗ്യമായ ശൗചാലയങ്ങള് ഉറപ്പാക്കുക, പൊതുയിടങ്ങള് വൃത്തിയുള്ളതും മലിനജലം കെട്ടി നില്ക്കാതെയും പ്ലാസ്റ്റിക് കൂമ്ബാരങ്ങള് ഇല്ലാതെയും സംരക്ഷിക്കുക തുടങ്ങിയവയാണ് നിര്ദ്ദേശങ്ങള്. എല്ലാ സ്കൂളുകളിലും അങ്കണവാടികളിലും ചുരുങ്ങിയത് 80 ശതമാനം വീടുകളിലും പഞ്ചായത്ത് ആസ്ഥാനങ്ങളിലും ജൈവ മാലിന്യങ്ങളും ദ്രവ മാലിന്യവും സംസ്കരിക്കുന്നതിനുള്ള സൗകര്യങ്ങള് ഉണ്ടായിരിക്കണമെന്നും നിര്ദ്ദേശമുണ്ട്. ഗ്രാമത്തില് പ്ലാസ്റ്റിക് തരംതിരിക്കുന്നതിനും അത് ശേഖരിക്കുന്നതിനുമുള്ള സംവിധാനം, ഗ്രാമങ്ങളില് ഒഡിഎഫ് പ്ലസുമായി ബന്ധപ്പെട്ട പ്രധാനപ്പെട്ട അഞ്ചു വിവര വിജ്ഞാപന സന്ദേശങ്ങള് പ്രാമുഖ്യത്തോടെ പ്രദര്ശിപ്പിക്കുക എന്നീ നിര്ദ്ദേശങ്ങളും നല്കിയിട്ടുണ്ട്. ഈ ഘടകങ്ങളെല്ലാം ഗ്രാമ പഞ്ചായത്ത് പ്രദേശത്ത് കൃത്യമായി നിലവിലുണ്ടെന്ന് ഉറപ്പാക്കിയ ശേഷം ഓരോ ഗ്രാമപഞ്ചായത്തിലെയും അതാത് വാര്ഡുകളിലെ ഗ്രാമ സഭകള് ഒഡിഎഫ് പ്ലസ് ആയി പ്രഖ്യാപിക്കുകയും തുടര്ന്ന് ഗ്രാമ പഞ്ചായത്ത് മുഴുവനായി ഒഡിഎഫ് പ്ലസ് ആയി പ്രഖ്യാപിക്കുകയും ചെയ്യണം. ജില്ലാതല ഗ്രാമ പഞ്ചായത്ത് തല മോണിട്ടറിങ് സംഘം പരിശോധന നടത്തിയ ശേഷം നിര്ദേശങ്ങള് കൃത്യമായി പാലിച്ചിട്ടുണ്ടോയെന്ന കാര്യം ഉറപ്പു വരുത്തണം. ജില്ലാ കളക്ടറാണ് ജില്ലാ തല മോണിട്ടറിങ് സംഘത്തിന്റെ ചെയര്മാന്. പഞ്ചായത്ത് ഡെപ്യൂട്ടി ഡയറക്ടര്, ജില്ലാ ഹരിതകേരള മിഷന് കോഓര്ഡിനേറ്റര്, ജില്ലാ ശുചിത്വ മിഷന് കോഓര്ഡിനേറ്റര് എന്നിവരാണ് മോണിറ്ററിംഗ് സംഘത്തിലെ മറ്റ് അംഗങ്ങള്. ബ്ലോക്ക് പഞ്ചായത്ത് സെക്രട്ടറി ചെയര്മാനായിട്ടുള്ളതാണ് ഗ്രാമ പഞ്ചായത്ത് തല പരിശോധന ടീം. സെപ്തംബര് 10 മുതല് 20 വരെയുള്ള കാലയളവിലാണ് ഗ്രാമ പഞ്ചായത്തുകളില് പരിശോധന നടത്തേണ്ടത്.